Waldemar Schultz (gebore 21 April 1970) is ŉ Suid-Afrikaanse akteur, regisseur en stemkunstenaar. Schultz is veral bekend vir sy rol as Jan-Hendrik Terreblanche in die SABC2-sepie 7de Laan, en hy was ook die aanbieder van die speletjieprogram, Ken Jou Laan, in 2008. Schultz het in Milnerton, Kaapstad, grootgeword en het van ŉ jong ouderdom ŉ liefde vir teater getoon. Nadat hy matrikuleer het, het hy BA Drama aan die Universiteit van Stellenbosch studeer (1992 tot 1994). Tydens sy studies, is hy vereer met ŉ Fleur du Cap-toekenning as Mees Belowende Student en het hy ook die Dux-prys ontvang vir die hoogste gehalte werk gelewer tydens sy studies. Tydens sy studies vir sy Meestersgraad het hy ook as 'n lektor by die universiteit begin. As gegradueerde student het Schultz begin om vryskutbasis oorklanking te doen in radiovervolgverhale, wat daartoe gelei het dat hy vir 'n wyle as oorklankingsregisseur vir Quantum Productions gewerk het. Tussen 1991 en 2001, was Schultz werksaam as regisseur, skrywer en akteur vir verskeie teatergeselskappe, onder andere PACT, CAPAB, Spektrum Produksies en Blond Produksies.